Pamätná tabuľa s vyobrazením originálu dohody pri pamätníku M. R. Štefánika v Bratislave.
**Pittsburská dohoda** bola politická dohoda, ktorú 30. mája 1918 v americkom Pittsburghu podpísali zástupcovia Slovenskej ligy v Amerike, Českého národného združenia a Zväzu českých katolíkov s Tomášom G. Masarykom. Text dokumentu sformuloval v rámci svojej návštevy USA a potom aj podpísal T. G. Masaryk spolu s ďalšími 11 Čechmi a 17 Slovákmi.

Dohoda, jej vznik a význam
--------------------------

Schvaľovala spojenie Slovákov a Čechov v samostatnom štáte, v ktorom malo mať Slovensko vlastnú administratívu a snem. Hoci zo slovenského hľadiska znamenala ústup od hlavných požiadaviek Clevelandskej dohody, sľubovala Slovákom samosprávu a slovenčinu ako úradný jazyk na školách, v úradoch a vo verejnom živote. Na rozdiel od Clevelandskej dohody nemalo ísť o federatívne usporiadanie štátu a forma štátu mala byť republikánska. 

Text dohody vznikol počas návštevy Masaryka v USA. Začiatkom mája 1918 pricestoval do USA s úmyslom najmä získať súhlas vlády Spojených štátov na oficiálne uznanie „svojho" hnutia (reprezentovaného Česko-Slovenskou národnou radou), ktoré sa snažilo o vznik ČSR ako krajiny Čechov a Slovákov. Masaryk cestoval do USA z Japonska cez Kanadu a postupne navštívil krajanov v Chicagu a v Pittsburghu. Chicago bolo vtedy počtom Čechov druhým najväčším mestom po Prahe a v Pittsburghu žilo v roku 1918 viac Slovákov ako v Bratislave.

Originálny text, ktorý navrhol Masaryk, bol jeho odpoveďou Slovenskej lige, ktorá túžila po slovenskej autonómii a federáciu ako ju požadovala Clevelandská dohoda. Masaryk potreboval okrem českej aj slovenskú podporu a preto im sľuboval, čo by v spoločnom štáte mohli dosiahnuť. V knihe Svetová revolúcia, ktorá vyšla v roku 1925 napísal Masaryk, že dohodu podpísal v snahe upokojiť „malú slovenskú frakciu, ktorá snívala o bohvieakej samostatnosti Slovenska".

Masarykov návrh (vraj na servítke) bol potom prepísaný krasopisom do vtedajšej americkej slovenčiny a až tak dodatočne podpisovaný. (Napríklad sa v oficiálnom texte používa Česko-Slovensko alebo Česko-slovensko namiesto Československo). Masaryk podľa vlastných slov Slovákom sľúbil „vlastnú administratívu, snem a súdy", čím sa prakticky vyhol ponuke slovenskej autonómie. 

Masarykovo snaženie v USA dopadlo pozitívne a jeho zavŕšením bola Washingtonskej deklarácie z 18. októbra 1918, znamenajúca oficiálne uznania zahraničného odboja Čechov a Slovákov americkou vládou. Deklarácia vyhlásila zvrchovanú a nezávislú Československú republiku (v deklarácii uvedená ako *„The Czechoslovak State* [...] *a republic"*. Vzhľadom na okolnosti vydania je jej originálne a oficiálne znenie v angličtine a preklady do češtiny aj slovenčiny vznikli až neskôr.) Vznik Česko-Slovenska bol ukončený jeho vyhlásením 28. októbra 1918 a jeho hranice boli vymedzené mierovými zmluvami a z nich vychádzajúcimi rozhodnutiami v rámci versailleského mierového systému.

Spochybňovanie dohody po vzniku ČSR
-----------------------------------

Pittsburská dohoda sa po roku 1919 stala predmetom politického zápasu v ČSR. Ako základ svojho programu boja za autonómiu ju používal Andrej Hlinka, ktorý sa o nej dozvedel až rok po jej uzavretí, keď do ČSR zavítala delegácia Slovenskej ligy. V životopisnej knihe o Hlinkovi z roku 1934 to tvrdil Karol Sidor. Niektorí českí politici ju právne, či úplne spochybňovali, napr. T. G. Masaryk spochybňoval jej platnosť a neskôr tvrdil, že nie je právne záväzná, lebo to bola len „lokálna dohoda amerických Čechov a Slovákov".

Podľa historičky Margaret MacMillanovej českí politici, predovšetkým Masaryk, odmietali splniť dohodu o autonómii Slovákov (snem, administrácia, súdy) pretože štát bol nestabilný. Nemecká menšina (asi 3 mil.) bola nespokojná nemenej ako Slováci (asi 2,9 mil.). Autonómia pre Slovákov by viedla aj k autonómii nemeckej menšiny a nejasný nasledujúci vývoj.

*Češi, kteří dominovali domácí politice, odmítali dát Slovensku tu autonomii, kterou Masaryk tak lehkomyslně rozdával v Pittsburgu, s odůvodněním, že Slováci ještě nejsou dostatečně zralí, aby si mohli vládnout sami. A snad ještě důležitější bylo, že nechtěli dávat záminku Němcům, Rusínům nebo Maďarům, kteří by mohli požadovat podobná práva.*
Ústava ČSR, ktorú Revolučné národné zhromaždenie ČSR prijalo 29. februára 1920, neobsahovala nič o vlastnom slovenskom správnom systéme ani o vlastnom zákonodarnom orgáne a vlastnom súdnictve na Slovensku. Ústava dokonca stanovila, že „československý jazyk" sa stane oficiálnym na celom zemí ČSR. Podľa tejto ústavy bolo Česko-Slovensko unitárnym štátom riadeným z Prahy. "Vládcom" Slovenska sa stal Vavro Šrobár ako minister s plnou mocou pre správu Slovenska, pôsobiaci ako stúpenec národnej jednoty Čechov a Slovákov, žijúci v Prahe.

V rokoch 1918 – 1928 bolo Česko-Slovensko administratívne rozdelené na 5 samosprávnych krajín/zemí Českú zem, Moravskú zem, Sliezsku zem, Slovenskú krajinu a Podkarpatskoruskú zem. V roku 1928 bola krajina Sliezska spojená s Moravskou, aby sa oslabil vplyv nemeckého obyvateľstva, čo znamenalo, že v rokoch 1928 – 1939 sa ČSR delila na 4 samosprávne krajiny/zeme: Českú zem, Moravsko-sliezsku zem, Slovenskú krajinu (1928 - 1938) a Podkarpatskoruskú. Administratívna zmena, ktorá 1. júla 1928 nahradila župy, bola Prahou prezentovaná ako plnenie pittsburských požiadaviek slovenských autonomistov (najmä HSĽS). Krajinské zriadenie znamenalo vytvorenie Krajinského zastupiteľstva Slovenskej krajiny, ktoré malo 54 členov, z toho 36 volených a 18 vymenovaných pražskou vládou na návrh krajinského prezidenta. Prvým krajinským prezidentom bol Ján Drobný, člen HSĽS. V roku 1938 bola Slovenská krajina transformovaná na rovnomenné autonómne územie Slovenská krajina (1938 – 1939), po ktorom vznikol v marci 1939 Slovenský štát.

Obsah a originál dohody
-----------------------

Originál bol na Slovensko prinesený zástupcami amerických Slovákov na krátky čas v roku 1938 a v roku 1991. V roku 2018 bol krátko vystavený ako exponát v rámci Česko-slovenskej/Slovensko - českej výstavy na Bratislavskom hrade. Zástupcovia Slovenskej ligy v Amerike odovzdali originál dohody 9. septembra 2007 do pittsburského historického múzea Heinz History Center.

|  |
| --- |
| 

---

Česko-Slovenská Dohoda, uzavretá v Pittsburghu, Pa. dňa 30. mája, 1918.
"Predstavitelia slovenských a českých organisácií vo Spoj. Štátoch, Slovenskej Ligy, Českého Národného Sdruženia a Sväzu Českých Katolíkov, porokovali za prítomnosti predsedu Česko-Slovenskej Národnej Rady, prof. Masaryka, o česko-slovenskej otázke a o našich posavádnych programových prejavoch a usniesli sa nasledovne:* Schvaľujeme politický program usilujúci sa o Spojenie Čechov a Slovákov v samostatnom štáte z Českých Zemí a Slovenska.
* Slovensko bude mať svoju vlastnú administratívu, svoj snem a svoje súdy.
* Slovenčina bude úradným jazykom v škole, v úrade a vo verejnom živote vôbec.
* Česko-slovenský štát bude republikou. Jeho Konštitúcia bude demokratická.
* Organisácia spolupráce Čechov a Slovákov vo Spojených Štátoch bude podľa potreby a meniacej sa situácie, pri spoločnom dohovorení, prehĺbená a upravená.
* Podrobné ustanovenia o zariadení česko-slovenského štátu ponechávajú sa osvobodeným Čechom a Slovákom a ich právoplatným predstaviteľom."

(Podpísaní na ľavej strane (Slováci):)
* Albert Mamatey,
* Ivan Bielek,
* Ján Janček ml.
* Matúš Gazdík,
* Milan Getting,
* Ján Pankúch,
* Michal Bosák,
* Gejza H. Mika,
* Rev. Jozef Murgaš,
* Ignác Gessay,
* Jozef Hušek,
* Rev. Ján Kubašek,
* Andrej Schustek,
* Jozef Karlovský,
* Rev. Pavel J. Šiška,
* Ján Adolf Ferienčík,
* Ivan Daxner,

(podpísaní na pravej strane (Česi):)
* T. G. Masaryk,
* Karel Pergler,
* Hynek Dostál,
* Ludvík Fisher,
* Rev. Oldřich Zlámal,
* B. Šimek,
* Vojta Beneš,
* J. J. Zmrhal,
* Rev. Innocent Kestl,
* Jan Straka,
* Jos. Martinek,
* Dr. Joseph P. Pecivál

---

 |

Referencie
----------

1. 1 2 3 4 5 6  KOSATÍK, Pavel. *Slovenské století*. Praha : [s.n.], 2021. (Vydání první.) Dostupné online. ISBN 978-80-7215-686-3.
2. ↑  PRECLÍK, Vratislav. Masaryk a legie (TGM and legions), váz. kniha, 219 str. vydalo nakladatelství Paris Karviná, Žižkova 2379 (734 01 Karviná) ve spolupráci s Masarykovým demokratickým hnutím (Masaryk democratic movement in Prague), 2019, ISBN 978-80-87173-47-3, page 19 - 25, 87, 88, 169
3. 1 2 3 4 5 6 7   *Pittsburgh, máj 1918: Nenaplnená dohoda* [online]. Pravda.sk, 2018-05-29, [cit. 2023-01-19]. Dostupné online.
4. ↑  MACMILLANOVÁ, Margaret. *Jak nás vidí jiní* [online]. [Cit. 2023-05-19]. (český preklad) preložil Jiří Staněk. Dostupné online. (po česky)
5. 1 2   *Our Sister Society: Michael Bosak Society* [online]. [Cit. 2013-12-01]. Dostupné online. (anglicky)

Pozri aj
--------

* Clevelandská dohoda
* Washingtonská deklarácia
* Vznik Česko-Slovenska
* Čechoslovakizmus
* Pomlčková vojna

Externé odkazy
--------------

* Farebná kópia Pittsburskej dohody
* ČB Faksimile Pittsburskej dohody

Iné projekty
------------

Wikizdroje
* Spolupracuj na Wikizdrojoch Wikizdroje ponúkajú pôvodné diela od alebo o **Pittsburská dohoda**

| * z
* d
* u
Česko-Slovensko – základné dohody, zmluvy a listiny – od vzniku k zániku (1915 – 1992) |
| --- |
| Vznik a založenie ČSR (1915 – 1920) | 
* 1915 Clevelandská dohoda
* 1918 Pittsburská dohoda
* 1918 Washingtonská deklarácia
* 1918 Filadelfská dohoda
* 1918 Martinská deklarácia
* 1918 Dočasná ústava
* 1919 Užhorodské memorandum
* 1919 St.-Germainská mierová zmluva
* 1920 Ústavná listina Československej republiky
* 1920 Trianonská mierová zmluva

 |
| rozpad ČSR, odstúpenie Sudiet, Protektorát,
Slovenský štát, Podkarpatská Rus (1938 – 1939) | 
* 1938 Karlovarský program SdP
* 1938 Mníchovská dohoda
* 1939 Výnos o zriadení Protektorátu Čechy a Morava
* 1938 Žilinská dohoda
* 1938 Prvá viedenská arbitráž
* 1938 Zákon o autonómii Slovenskej krajiny
* 1939 Zmluva o ochrannom vzťahu medzi Nemeckou ríšou a Slovenským štátom
* 1939 Dôverný protokol o hospodárskej a finančnej spolupráci medzi Nemeckou ríšou a Slovenským štátom
* 1939 Ústava Slovenskej republiky

 |
| obnova ČSR (1943 – 1948) | 
* 1943 Vianočná dohoda
* 1945 Benešove dekrety / Dekréty prezidenta republiky
* 1945 Košický vládny program
* 1948 Ústava Československej republiky

 |
| vyhlásenie ČSSR, vznik ČSFR (1960, 1968) | 
* 1960 Ústava Československej socialistickej republiky
* 1968 Ústavný zákon o československej federácii

 |
| zánik ČSFR, vznik samostanej ČR a SR (1992) | 
* 1992 Deklarácia SNR o zvrchovanosti Slovenskej republiky
* 1992 Ústavný zákon o zániku Českej a Slovenskej Federatívnej Republiky
* 1992 Ústava Českej republiky
* 1992 Ústava Slovenskej republiky

 |